Diari Oficial de la Generalitat Valenciana


Sumari del DOGV 825, del 16-05-1988 (1988/811120)

ORDRE de 3 de maig de 1988, de la Conselleria de Treball i Seguretat Social, per la qual s'instrumenten mesures d'ocupació temporal destinades a desocupats majors de 50 anys i aturats de llarga duració.
----------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1988/05/03/(8)/dof/vci/html**

### Dades del document

Número de DOGV
:   825

Data del DOGV
:   16-05-1988

Secció del DOGV
:   DISPOSICIONS GENERALS

Número del document
:   1988/811120


Data del document
:   03-05-1988

Organisme emissor
:   Conselleria de Treball i Seguretat Social

Tipus de document
:   Ordre

Anàlisi jurídica

Ordre de 3 de maig de 1988, de la Conselleria de Treball i Seguretat Social per la qual s'acorden determinades mesures per tal de fomentar l'ocupació de la dona.  
El Decret 57/88, de 25 d'abril, del Consell de la Generalitat Valenciana (DOGV de 2 de maig), pel qual s'estableixen diversos programes de suport a la creació d'ocupació, i que recull les orientacions del PEV-II tocant al mercat de treball, contempla entre ells les ajudes destinades a projectes generadors d'ocupació per a desocupats majors de 50 anys i aturats de llarga duració; el que fa necessari disposar dels instruments normatius escaients per fer efectives aquestes ajudes.  
Cal per tant impulsar aquelles activitats d'utilitat social a través de les Corporacions Locals o Entitats sense finalitat lucrativa que generen ocupació transitòria a favor dels desocupats en edat igual o superior als 50 anys o que es troben en situació d'atur de llarga duració que patesquen dificultats greus.  
En atenció d'aquests motius, atesa la Disposició Final Primera del Decret 57/88, de 25 d'abril, del Consell de la Generalitat Valenciana, i fent ús de les facultats que confereixen la Llei 5/83, de 30 de desembre, de Govern Valencià (DOGV de 30 de desembre) i el Decret 36/88, de 21 de març, del Consell de la Generalitat Valenciana (DOGV de 13 d'abril), pel qual s'aprova el Reglament Orgànic i Funcional de la Conselleria de Treball i Seguretat Social,  
ORDENE:  
Article 1  
Es dota amb la quantia de 211.911.831 de PTA a càrrec del pressupost de la Conselleria de Treball i Seguretat Social de l?exercici de 1988, un programa d'actuació general sobre la desocupació dirigit a desocupats majors de 50 anys i aturats de llarga duració que estiguen inscrits, si més no, dotze mesos en l'Oficina de Col·locació amb problemàtiques personals, familiars i/o socials greus, en col·laboració amb les Corporacions Locals i Institucions sense finalitat lucrativa.  
Article 2  
La Conselleria de Treball i Seguretat Social subvencionarà els contractes de treball de duració igual o superior a sis mesos que les Corporacions Locals o Institucions sense finalitat lucrativa duguen a terme en el marc de projectes d'actuació (obres i/o serveis d'utilitat social), a realitzar en règim de gestió directa, i en l?àmbit de llurs competències.  
Els contractes de treball hauran de recaure en desocupats majors de 50 anys i aturats de llarga duració. En tot cas, les actuacions hauran de generar un mínim de 3 llocs de treball per cada actuació en els termes establerts en aquesta disposició, a més d'aportar una efectiva utilitat social.  
Article 3  
La quantia de les subvencions podrà ser fins a 250.000 PTA. per cada lloc de treball que siga ocupat, en qualssevol de les modalitats de contractació vigent, un mínim de sis mesos i reunint els requisits que estableix l'article anterior.  
La quantia de les subvencions podrà ser fins a 500.000 PTA per als contractes esmentats en el paràgraf anterior si tenen una duració mínima d'un any, i excepcionalment per a aquells que, superant en tot cas sis mesos, es considere oportú en funció de llur utilitat social i atenent-ne al volum de contractació.  
Article 4  
Les Corporacions Locals i Entitats sense finalitat lucrativa que desitgen acollir-se als beneficis establerts en aquesta Ordre, hauran d'instar sol·licitud segons model annex.  
El termini per a presentar sol·licituds, que serà improrrogable, finalitzarà el dia 30 de juny de 1988.  
Article 5  
A la sol·licitud, a més dels documents enumerats en l'annex, caldrà adjuntar-hi:  
1. Certificació on conste l?Acord d'instar la sol·licitud de subvenció/ns corresponents a aquesta Ordre, adoptat per òrgan competent de la institució sol·licitadora.  
2. Memòria explicativa del projecte, on es recolliran els aspectes següents:  
a) Determinació concreta del projecte, denominació oficial o qualsevol altra que l?identifique singularment o en l?àmbit de projectes de superior envergadura.  
b) Dates d'inici i finalització previstes.  
c) Cost total de la mà d'obra pressupostada, segons el Conveni Col·lectiu aplicable en cada cas.  
d) Treballadors a contractar desglossats per cadascun dels apartats següents:  
d.1 Desocupats majors de 50 anys.  
d.2 Desocupats de llarga duració amb problemàtiques personals, familiars i/o socials greus.  
e) Resultats que hom espera d'obtenir en equipament, infrastructures i serveis, al terme de l'actuació projectada.  
f) En el cas dels menors de 50 anys desocupats de llarga duració, informe social acreditatiu.  
Article 6  
Les Direccions Territorials de la Conselleria de Treball i Seguretat Social instruiran i resoldran els expedients presentats, accedint en tot o en part o denegant allò sol·licitat, sense perjudici del que disposa la vigent Llei de Pressupostos de la Generalitat Valenciana i la Llei d'Hisenda Pública Valenciana.  
Contra l'acord de les Direccions Territorials de la Conselleria de Treball i Seguretat Social hom podrà interposar Recurs d'Alçada davant el Director General d'Ocupació i Cooperació, en els termes i terminis previstos en la vigent Llei de Procediment Administratiu.  
Article 7  
El procediment per al pagament de les subvencions es determinarà en la mateixa Resolució, i en tot cas els pagaments tindran el caràcter de «a justificar» i seran lliurats en dos terminis:  
1. Un primer termini, del 60% de la quantia total, a l'inici de relacions laborals objecte de subvenció, per a la qual cosa s'aportaran còpies dels documents acreditatius següents:  
1.1 DNI i carnets de demanda d'ocupació o, si feia el cas, certificats de les Oficines de Col·locació on conste l'antiguitat de la inscripció dels treballadors contractats.  
1.2 Contractes visats per les Oficines de Col·locació corresponents.  
1.3 Documents d'alta i/o afiliació i alta en la Seguretat Social dels treballadors contractats.  
2. El 40% restant es lliurarà aportant la documentació següent:  
2.1 Còpia de la comunicació al treballador del cessament per finalització de contracte o la conversió en altre contracte de superior duració.  
2.2 Comunicats de baixa en la Seguretat Social dels treballadors que hagen finalitzat llur relació laboral amb la institució sol·licitadora.  
Si es produïa el cessament d'algun treballador abans de finalitzar el període de vigència del contracte, caldria substituir-lo per altre de les mateixes característiques fins esgotar aquest període, per a realitzar el pagament de l'esmentada quantitat.  
Article 8  
La destinació de les subvencions regulades per aquesta Ordre a altres comeses de les que hi són especificades, encara que ho siguen de caràcter social, donarà lloc a la revocació de la Resolució per la qual eren concedides.  
Produirà també l'esmentada revocació qualsevol infracció greu en l'ordre laboral referida a les contractacions objecte de subvenció a l'empara dels beneficis establerts en aquesta disposició.  
Les Direccions Territorials de la Conselleria de Treball i Seguretat Social que concediren les subvencions instruiran i resoldran els expedients de revocació, i contra les Resolucions de revocació hom podrà interposar Recurs d'Alçada en els mateixos termes de l'article sisé.  
Article 9  
Els serveis tècnics de la Conselleria de Treball i Seguretat Social inspeccionaran les obres i els serveis realitzats a l?empara d'aquesta norma a fi de comprovar-ne l'adequació a aquesta.  
Article 10  
El control de les Ajudes concedides a l?empara d'aquesta Ordre correspondrà a la Conselleria de Treball i Seguretat Social, en les Direccions Territorials de la qual, els agents socials del PEV II podran emetre els informes que creguen avinents en tots i cadascun dels expedients.  
Posteriorment, se'n donarà trasllat a la Comissió de Seguiment del PEV II creada per Decret del Consell de la Generalitat Valenciana 8/1988, de 25 de gener, perquè ho conega i considere.  
DISPOSICIO ADDICIONAL  
Una vegada notificada la Resolució per la qual es concedeixen les ajudes als organismes especificats, aquestos dispondran d'un termini de dos mesos per tal de realitzar les contractacions a què aquelles fan referència.  
DISPOSICIO FINAL  
Aquesta Ordre vigirà l?endemà de la publicació en el Diari Oficial de la Generalitat Valenciana. No obstant això, tindrà efectes des del dia 1 de gener de 1988.  
València, 3 de maig de 1988.  
El Conseller de Treball i Seguretat Social,   
MIQUEL DOMENECH PASTOR  
ANNEX  
1. Corporació Local o Institució sol·licitadora   
2. Domicili oficial  
2.1 Carrer/Plaça, etc núm   
2.2 Localitat Codi Postal   
2.3 Província   
3. Telèfon Persona responsable   
4. Localització de l?obra o el servei   
5. Caracterítzació:  
5.1 Denominació del projecte   
5.2 Objectius   
5.3 Dates previstes d?inici i finalització   
5.4 Duració en mesos   
5.5 Pressupost   
5.6 Cost total de la mà d'obra   
6. Dades dels treballadors a contractar:  
6.1 Nombre de contractes   
6.2 Nombre de contractes de duració superior a dotze mesos   
6.3 Reserva de llocs de treball a majors de 50 anys   
6.4 Reserva de llocs de treball a aturats de llarga duració   
7. Quantia total de la subvenció sol·licitada   
8. Resultats que hom espera d'obtenir al terme de l'obra o el servei projectat   
 de de 1988  
IL·LM. SR. DIRECTOR TERRITORIAL DE LA CONSELLERIA DE TREBALL I SEGURETAT SOCIAL.


Còpia Permalink ELI